Doložka vplyvov

1. Odhad dopadov na verejné financie
	
V roku 2011 bude objem výdavkov na zabezpečenie obnovy evidencie niektorých pozemkov a právnych vzťahov k nim zo štátneho rozpočtu úradu vo výške 320 000 eur a z prostriedkov Slovenského pozemkového fondu vo výške 3 300 000 eur.

Vyčleňovanie finančných prostriedkov na zabezpečenie danej úlohy zo štátneho rozpočtu kapitoly úradu v rokoch 2011, 2012, 2013 a 2014 bude závisieť od celkového objemu pridelených prostriedkov pre kapitolu Úradu geodézie, kartografie a katastra Slovenskej republiky, ako aj od výšky prostriedkov pridelených zo Slovenského pozemkového fondu.

2.Odhad dopadov na životné prostredie
	Dokončenie registrov obnovenej evidencie pozemkov má výrazný environmentálny vplyv, pretože predurčuje konsolidáciu a jednoznačnosť vlastníckych pomerov k pôde vytvárajúcich základný predpoklad na trvalo udržateľné využívanie pôdy a krajiny.
	
3. Odhad dopadov na zamestnanosť
	Rozloženie časového a finančného plnenia prác v horizonte k 31.12.2014 vytvára pozitívny vplyv na stabilizáciu podnikateľského prostredia a podporu zamestnanosti na území celého Slovenska.

4. Vplyv na podnikateľské prostredie
	Obnova evidencie niektorých pozemkov a právnych vzťahov k nim bude mať vplyv na zlepšenie podnikateľského prostredia hlavne v oblasti geodetických prác, stavebníctva a poľnohospodárstva. Kompletná dokumentácia územia vrátane jednoznačných vlastníckych pomerov vytvára predpoklad aj pre prílev nových zahraničných investícií pri realizácii investičných zámerov spojených s budovaním priemyselných parkov v rôznych oblastiach.